khistorydata/jeongjo-sjw-relations huggingface dataset:
정조 5년
辛丑閏五月初八日酉時。上御誠正閣。禮房承旨入侍時。左承旨徐有防。假注書趙興鎭。編修官張顯慶。記事官文采五。以次進伏訖。上曰。丁卯年日記考見乎。有防曰。俄與在院承旨。相爲考閱。而終無施賞傳敎。而取見其時謄錄。則只有入參耆民輩。各加一資之事矣。上曰。向者適披見丁卯觀刈時日記。則有觀刈後過五六日後施賞傳敎。在院承旨考入事。分付。賤臣承命出回入。上曰。今日應參諸人書入單子持入。賤臣承命出持入。命書傳敎曰。先農壇攝行祭初獻官議政府右議政李徽之。廐馬一匹賜給。亞獻官漢城府判尹金魯鎭。熟馬一匹賜給。終獻官副司直李亨逵。半熟馬一匹賜給。薦俎官兵曹參議李養鼎。兒馬一匹賜給。典祀官奉常寺僉正石宗克。壇上執禮副司果申致權。壇下執禮宗簿寺正金東淵。大祝兵曹正郞洪文泳。祝史軍資監判官兪駿柱。戶曹佐郞趙翼鉉。齋郞司僕寺主簿魚用元。平市署直長李鼎烈。各加一資。資窮者代加。捧俎官工曹佐郞朴禮源。敦寧府主簿趙漢鎭。主簿沈銈。內贍寺奉事崔在修。濟用監奉事尹元東。長興庫奉事金在淳。掌牲令典牲署主簿金華儉。協律郞掌樂院僉正李普中。贊者通禮院引儀崔珽。謁者兼通禮院引儀崔鳳民。贊引兼通禮院引儀金載道。各不粧弓一張賜給。觀刈時耕籍使戶曹判書鄭尙淳。禮儀使禮曹判書鄭民始。傳敎官行承政院都承旨嚴璹。麥箱奉進官行承政院都承旨嚴璹。左承旨徐有防。各半熟馬一匹賜給。執事籍田令奉常寺僉正石宗克。捧麥箱官奉常正趙思忠。各兒馬賜給。督視官奉常寺判官孫碩周。主簿文躍淵。協律郞掌樂院正朴聖泰。宣敎通禮院右通禮任濟遠。典儀通禮院贊儀洪昌源。引儀李衡弼。東西唱通禮院引儀任藗任希澤。各加一資。資窮者兒馬一匹賜給。參考先朝丁卯年例施賞。以此捧傳旨。又命書傳敎曰。觀刈時入參耆民。一依丁卯年例。各加一資。又命書傳敎曰。觀刈時挾侍中官金德九方得賢。各半熟帖一隻。依例賜給。又命書傳敎曰。京畿監司李鎭衡。半熟馬一匹。邑令楊州牧使金頤柱。兒馬一匹。竝參酌賜給。書訖。命退。承史以次退出。
정조 5년
行都承旨嚴璹藥院進。左承旨徐有防坐直。右承旨趙時偉坐直。左副承旨金宇鎭坐。右副承旨李晉圭坐。同副承旨鄭志儉坐注書二員未差。假注書趙興鎭仕直。趙衍德藥院直。事變假注書姜彙鈺仕。
정조 5년
藥房都提調鄭弘淳。提調洪樂性。副提調嚴璹啓曰。親臨觀刈。冒雨還宮。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此。仰稟。答曰。知道。
정조 5년
大殿王大妃殿惠慶宮中宮殿。奎章閣政院玉堂口傳問安。答曰。知道。
정조 5년
傳于趙時偉曰。軍士房承旨禮房承旨入侍。
정조 5년
傳于徐有防曰。禮房承旨與留待重臣入侍。
정조 5년
傳于趙時偉曰。明日宣傳官講射處所。以春塘臺爲之。
정조 5년
下備忘記曰。凡殿座日。內而視事頉稟。外而各司廢座。自是應行之例。況於明日試射與講焉。出臨春塘臺。又有試官。不可謂內試射。特以省弊之意。但除侍衛。次對之依例來會。前例然乎。此皆浮文。旣寓存堂陛之義。而本司亦是統率百司之地也。拔例出令。實爲慨然。必是郞吏不卽提告之故。委折招問該郞以奏。
정조 5년
親臨春塘臺。宣傳官講射敎是時。以御營大將李昌運。守禦使鄭民始爲考官。奎章閣直閣徐鼎修爲參考官。
정조 5년
傳于徐有防曰。軍士房承旨入侍。
정조 5년
趙時偉。以吏曺言啓曰。今此宗廟告由祭大祝。前掌令李鼎運。前獻納李濟萬塡差矣。時無職名。令該曹口傳付軍職。何如。傳曰。允。
정조 5년
又以漢城府言啓曰。昨日親臨觀刈時。應參耆民四十人。自臣府抄擇修單入啓。而年老之人。當暑遠赴。或有病故生頉之慮。分付五部。各定預差一人。領率以待矣。翌朝進詣壇所。則中部居李三興。東部居金夏英。果於夜間病發。不能來待。故令各該部。以預差人陞實。李三興代。以閑良朴枝華塡入。金夏英代。以良人林春蕃塡入。以滿定數入參。而元單姑未啓下。故未及改付標稟啓矣。今於賞典傳敎之下。事當以躬參人擧行。而臣府不敢擅便。自政院就元單中。李三興金夏英二人則拔去。以林春蕃朴枝華。捧承傳。分付吏曹。何如。傳曰。允。
정조 5년
又以訓鍊都監言啓曰。依下敎。臣開坐于北營。禁衛營槍劍把摠李宅永。哨官吳道容。一竝拿入嚴問。則把摠李宅永所告內。矣身今年正月。得差槍劍把摠。元陵幸行時。伏奉三層作門之下敎。雖大臣重臣。嚴防不許矣。至於今番。則禮房承旨入侍之傳命。咫尺親聽。故未及周思。果爲許入矣。及至挾輦之列。終爲見阻。祗受標信後許入。矣身始覺輕先許入之失。乃於他承旨入侍時。據理防塞。則承旨責之以矣身衛內牽馬。捉去牽夫。而矣身駕後咫尺之地。或慮所騎之驚逸。以伺候執牽。則又復叱責。逐出牽夫。仍令院隷拔箭。又令納名。而別無被打之事。至於槍劍軍毆打事。爭詰相推之際。戰笠或脫落而已。實無打頰毆打之事。矣身等隨駕至壇所。替代把摠哨官出來。故卽爲來待本陣。還宮時事。全然不知。納招哨官吳道容所告內。矣身以槍劍哨官隨駕。而初許禮房承旨入去。咫尺親聽入侍之傳命呼唱。故許之。而見阻於都監挾輦軍。祗受標信後許入。矣身始覺輕先許入。他承旨入來時。盡力嚴防。則院隷以承旨。分付。招矣身下馬以來云。答以謂領兵侍衛。不得下馬。乃是軍法云爾。則院隷捉左股推下。矣身蒼黃中。執院隷之肩。僅免落傷。而承旨責之以招而不來。故矣身領軍侍衛之後。雖大將招之。不得下馬。卽是師律。不得待令之意爲答。則更無他辭。而執捉下馬之時。矣身果爲相爭防遏。景狀迫隘。而元無奪去馬匹。至於槍劍軍毆打事。爭詰相推。戰笠脫落。實無被打逢頰之事。此外更無可達之辭納招。槍劍軍牌頭李擎禹等所告內。矣身等俱以頭目。左右分立。則軍兵被打。豈有不知之理乎。禮房承旨入侍時。把摠哨官許入。而他承旨入去時。把摠哨官。使之防塞。故如是之際。爭詰相推。戰笠脫落。其時光景。果爲分拏。而別無被打之事。此外更無所達納供矣。各人等反覆査問。如是納招。槍劍把摠之曾前嚴防。固是得體。今番以禮房承旨入侍之命。只聞呼唱。輕先許入。有違師律。哨官領軍侍衛之時。院隷欲爲捉下。則抵死防遏。終難阻搪。雖以器械相爭。不爲下馬。軍法當然。把摠李宅永。哨官吳道容。俱有罪犯。院隷之捉下領軍將。前所未聞。此路不可不嚴禁之意。敢啓。傳曰。知道。承宣之發怒於槍釰作門之拒入。多縱院隷。毆打槍劍軍。至於脫戰笠奪器械之境。一軍皆知。十目難掩。則此草記中。但曰脫奪。終諱毆打。何其巽軟之甚也。被打幾人。打在何處等。種種事狀。更爲嚴問。捧供以聞。至於挾輦將官之許令騎馬。自有列朝受敎。蓋挾輦將官。步時常多之故。所騎無牽。則馬逸爲慮。以是有是法典焉。承宣之屢聞該將官法典之說。而漫若不知。勒令奪牽。無異於年少宗班儀賓。怙勢作弊之擧。不料堂堂淸班。有此駭擧也。其時光景。必不止於如斯而已。捧招之糢糊。亦係紀綱。更爲捧供以入。
정조 5년
又以訓鍊都監言啓曰。依草記批旨。槍劍把摠哨官及軍人等處。院隷之毆打槍劍軍等。至於脫戰笠奪器械之境。被打幾名。奪器械幾名。打在何處。更加各別嚴問。則把摠李宅永。哨官吳道容所告內。矣等信地。在於攔後中層。故後層紛拏相爭之際。戰笠脫落。果爲聞之。而器械奪取。軍人被打。實無目覩。院隷之執捉。矣身下馬時光景。已達於前招。更無所告之事納招。槍劍軍竝爲捉入。亦爲嚴問。則其中申問協。東門外院隷拳觸臘後。而別無傷處納招。朴必徵普濟院。因院隷之拳觸左肩。仆地還起。戰笠脫落納招。金漢興至壇所作門。爲院隷所推。戰笠脫落納招。此外實無器械見脫與被打所傷之軍納招。器械見奪。乃是軍中禁法。故屢次平問之下。終不直告。只以三名陳告。極爲痛駭。初招旣不得詳細取招。伏承嚴敎。臣不勝惶恐待罪之意。敢啓。傳曰。知道。卿則勿待罪。日已晩暮。且有明早來待之命。伊時更査次。卿姑退去。將官軍卒。亦令明日拿致以待。
정조 5년
又以兵曹言啓曰。卽接西道參軍牒報。則訓鍊都監所授敦義門西邊第一城廊近處體城四間半許頹圮云。令繕工監爲先把子圍排。分授軍門。急速修築。而把守軍兵。亦令該軍門。量宜定送。限改築間。各別守直之意。分付。何如。傳曰。允。
정조 5년
又以兵曹言啓曰。卽接東道參軍牒報。則御營廳所授惠化門北邊鷹峰近處體城。昨日頹圮處。左右邊體城三間許。仍又加頹云。令繕工監爲先把子圍排。分授軍門。一體修築。而把守軍兵。亦令該軍門。量宜加定。與前把守。合力守直之意。分付。何如。傳曰。允。
정조 5년
又以兵曹言啓曰。卽接東道參軍所報。則御營廳所授惠化門北邊鷹峰下體城一間及隣垜女堞二間半許頹圮云。令繕工監爲先把子圍排。分授軍門。急速修築。而把守軍兵。亦令該軍門。量宜定送。限改築間。各別守直之意。分付。何如。傳曰。允。
정조 5년
又以兵曹言啓曰。因東道參軍所報。御營廳所授惠化門北邊鷹峰近處體城。昨日一間頹圮。今日連接體城三間。又爲頹圮云。故已爲圍排把守矣。卽接該道參軍牒報。則頹城左右邊體城二間半許。卽者加頹云。令繕工監別爲堅實圍排。分授軍門。一體修築。而昨今兩日頹圮體城。至於六間半之多。都城體重。不可暫時疎忽。把守軍兵。亦令該軍門。量宜加定。與前把守軍兵。合力各別守直之意。分付。何如。傳曰。允。
정조 5년
又以訓鍊都監言啓曰。都監分授都城敦義門西邊體城四間半。因雨頹落。令該軍門急速修築。把守軍。量宜定送。限改築間守直事。自兵曹草記入啓矣。今日爲始。砲手二十名。將校率領。輪回守直之意。敢啓。傳曰。知道。
정조 5년
又以御營廳言啓曰。本廳字內。惠化門北邊鷹峰近處體城。昨日頹圮處。左右邊體城三間許。仍又加頹云。令分授軍門。一體修築。而把守軍亦令該軍門。量宜如定。與前把守合力守直事。自兵曹草記矣。修築則卽當擧行。而鄕軍五名加送。與前把守軍。限修築間。合力晝夜輪回守直之意。敢啓。傳曰。知道。
정조 5년
又以御營廳言啓曰。本廳字內。惠化門北邊鷹峰下體城一間許及隣垜女墻二間半許頹毁處。令分授軍門。卽速修築。把守軍亦令該軍門。量宜定送。嚴加守直事。自兵曹草記矣。修築則卽宜擧行。而本廳將校。率領鄕軍二十名。限修築間。晝夜輪回守直之意。敢啓。傳曰。知道。
정조 5년
李晉圭。以義禁府言啓曰。通禮院假引儀鄭瑀。拿囚之意。敢啓。傳曰。知道。
정조 5년
又以義禁府言啓曰。東部都事韓重裕。拿囚之意。敢啓。傳曰。捧供以聞。
정조 5년
持平李延伋疏曰。伏以。臣不孝無狀。獲罪神明。前後十年之間。荐失怙恃。情理慘酷。罕與臣比。雖頑如木石。保有今日。而慟纏風樹。念斷榮塗。向於闋制之初。遽承實錄編修官之命。而義同往役。未敢言私。旣又歷騎郞而移拜司諫院正言時。則國榮懲討之事急。又未免章皇出肅。移孝事君。雖是寸忱之所勉。而束帶趨榮。冞增終天之至慟矣。乃者郊館陪扈之日。以騎郞罪過之未即執奏。至承特遞之聖旨。雖緣伊時事出倉卒。未及周旋。而其爲溺職則大矣。今於千萬意外。又承柏府除命。以臣情勢。何敢揚揚冒出。自同無故之人乎。玆不得不隨牌陳疏。仰瀆崇聽。伏乞聖慈。憐臣悲苦之情。諒臣悚怍之悃。亟命鐫遞。俾靖私義。千萬幸甚。臣於引義之章。豈容更贅他說。而愚衷耿耿。未忍終默。輒此附陳。惟聖明垂察焉。嗚呼。今臣幸生聖明之世。躬逢堯舜之君。庶幾堯舜之治。復見於今日。而奈之何五六年來。世變層生。凶逆輩出。上而至尊憂勞。下而朝著泮渙。聖化之郅隆。邈矣難追。人心之陷溺。去而愈甚。似此氣像。可謂愁痛。如此而不思所以淬礪振刷之方。只一向因循。了無磊落光明底處分。此豈大聖人處變靖亂之道乎。嗚呼。如龜柱鄭妻之爲亂逆之根柢窩窟。而尙今偃息於覆載之間。則宜其又生出國榮之一大凶逆也。國榮之千罪萬惡。不可殫記。而惟其院啓中一句語。爲渠之斷案。非獨潛懷異圖。沮遏大計之爲萬萬凶惡而已也。嗚呼。肆市之顯戮。未加於生前。收拏之當律。未施於死後。則不可謂國有三尺。而小洩神人之憤矣。向日臣等之箚請追施。非不知先朝禁令之已定。而誠以國榮罪惡。有浮於耇輝。而不可不如是也。樂純之三大罪案。昭布無餘。而三司請討。兩歲相持。今於國榮罪惡彰著之後。尤何可一任其偃處郊坰。不施其當施之律乎。嗚呼。刑政不明。懲討不嚴。則紀綱斁敗。而國無以爲國矣。義理晦塞。臣不可爲臣矣。以殿下之明聖。豈不念及於此。而惟其寬仁太過。恩愛或徧。當斷不斷。荏苒爲事。以至今伈泄度日。莫可收拾。如是以往。稱此爲計。則將見亂臣賊子。無所懲畏。而一隅靑丘。終無寧靜之日。此臣所以中夜憂歎。繞壁彷徨者也。嗚呼。德相罪案。大僚以忠憤陳之。三司亦已同聲討之。今不必更事臚列。而渠以先正之後孫。首膺聖朝之旌招。其禮遇之盛。逈出倫比。而渠以何心。不思乃心王室。乃反托跡國榮。其出處語默之間。惟國樂是聽。則此已爲忝祖負君之歸。而又況其疏中四字凶言。卽一國榮沮遏大計之意。則毋論自製與謄呈。均之爲得罪名義者。誠如聖敎中所敎。而若其居間慫慂之罪。則其姪煥億是已。煥億之罪。可勝誅哉。國榮已斃。究問無處。則其窮凶情節之覈得一半。惟在德相與煥億。臺臣之竝請嚴鞫。烏可已乎。當此藏刑之日。雖不遽許設鞫之請。若其竄配之典。固當姑爲先施。而前後章疏。只下例批。臣愚死罪。竊爲慨然。伏願聖明。廓揮乾斷。亟降明命。小洩同情之憤焉。抑臣有一言仰陳者。年前先正臣宋時烈墓道之立碑也。聖上親製其碑文。又親書其石面大字。我聖上崇儒重道之意。孰不欽仰。而國榮之自書御製文字於御墨煌煌之後面者。其放恣無嚴之罪。固已不可盡言。而況當逆節盡露之後。尤不可一時仍置。臣謂分付道臣。國榮筆跡。使之劃卽刊落。御製文字。自上特命改書。宜矣。臣不勝悲苦悚怍。憤鬱激仰之至。答曰。省疏具悉。上款言已悉矣。下款碑陰事。今以人臣之書之。作一罪案。未知其稱當。若此則奉敎書之法。革之可乎。然則末句中御製文字。自上特命改書云云。使予自書之謂耶。抑謂誰可書之乎。爾其勿辭。從速察職。
정조 5년
右議政李徽之箚曰。伏以。臣竊惟觀刈盛禮。實我先大王義起創行。供粢盛重農本之意。俱寓於其間。故雖在堯年之聖德而不可諼也。今我聖上。乃以繼述之孝思。俯臨東籍之舊壇。言觀錢鏄之刈牟。仍與縉紳而勞酒。臣從諸大夫之後。仰瞻曠擧之復修。且忭且感。宜作歌頌。以詠前後之美事。而不意聖渥。以臣農壇享官之故。至有廐馬賜給之命。臣誠愕然。不知所云。凡於駿奔之列。與之者其亦有榮。而抑何微勞之可紀。濫受錫馬之典。而不自知其中心之不安耶。玆敢陳箚仰籲。伏乞聖明。亟收成命。不勝幸甚。而臣夜來賤疾適甚。禮違啓居之班。只自惶隕俟譴焉。取進止。答曰。省箚具悉卿懇。獻官賞典。非作于今。卿其勿辭焉。朝者起居。聞以病未赴云。方切悶念。又何爲引也。惟冀安心善攝。仍傳曰。此批答。遣史官傳諭于右議政。
정조 5년
領議政徐命善箚曰。伏以。有事農壇。遹追曠典。繼降綸綍。誕告方岳。甚盛擧也。臣幸忝陪扈之班。獲參勞酒之禮。區區下情。曷勝榮感。臣卽伏見備忘下者。以次對之。循例擧行。誨責截嚴。臣於是惶懍震越。不知所措。明日親試之命。晩始承聞。早朝已出之令。未及還停。不善周旋之失。皆是臣昏憒之致。尋常格例。尙且顚錯如此。則其何以冒居三事。董率百僚乎。玆將短箚。仰請威罰。伏乞聖明。亟命攸司。重勘臣罪。以昭法紀。以安賤分。不勝幸甚。取進止。答曰。省箚具悉卿懇。俄所云云。寔出無欲隱之意也。且欲警末路含噤之風。望在益奮。辭胡過遜。卿其安心勿辭。卽起視事。仍傳曰。此批答。遣史官傳諭于領議政。
정조 5년
辛丑閏五月初九日辰時。上御誠正閣。藥房三提調入侍時。都提調鄭弘淳。提調洪樂性。副提調嚴璹。假注書趙衍德。編修官張顯慶。記事官文采五。醫官吳道炯徐命緯崔宅中金成玉。以次進伏訖。弘淳曰。昨雨連霔。必有霑濕之患。夜間聖體。若何。上曰。一樣矣。弘淳曰。半日勞動之餘。氣滯之症。更若何。上曰。差勝矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。何如。上曰。一樣矣。弘淳曰。醫官今玆入侍。詳察聖候爲宜矣。上曰。置之。可也。弘淳曰。向來尙衣提調鄭民始。以針線婢。勿爲擧論於內醫女事。陳請蒙允矣。近來外醫女中。絶無有可合抄定者。今若一切勿論於尙方所屬。則其勢末由。目下有闕。未補者亦至三名。臣意非欲就其中全數抄定。依前事例。隨其可合。勿拘啓差。恐合事宜。故敢達矣。上曰。依爲之。出擧條上曰。觀刈時。卿獨見漏於行禮擧案中。故使出分提調。以卿隨班矣。樂性曰。伏蒙特敎。以參隨駕之列。尙不勝感幸矣。上曰。金奉朝賀又參觀刈之班。旣貴且異。金魯鎭之繼差亞獻官。亦甚不偶矣。弘淳曰。果然矣。上曰。今日右相。何不入來乎。樂性曰。昨日回還時。猝發寒疾。尙未得差。故未能入來矣。上曰。慈殿進御人蔘。每以十貼式製入。故常多餘儲。當以日次製進。未知。何如。弘淳曰。製入湯劑。不以日次煎進。則似有餘儲。而連不進御者。王大妃殿氣候。近益差勝而然乎。上曰。近則果有差勝之節矣。樂性曰。十貼製進之材。不爲排日煎進。則當此夏霖之時。必有埃墨之慮。每以五貼製進。恐合宜矣。道炯曰。湯劑必以五貼爲限。而日次進御之時。輒以醫女進之。似好矣。上曰。可矣。上曰。左承旨右承旨入侍。賤臣承命出。與徐有防趙時偉。偕入進伏。上曰。政院事。近益駭然。都承旨則新入政院。事或生疎。無或爲怪矣。昨日擧動時。年少承宣。以槍劍將之不卽許入作門。深以爲怒。躬不進奏。替使都承旨。以爲陳達。事極乖當。判府事第聽昨下備忘。命時偉讀奏訖。上曰。先朝甲子年。始成班次圖。而今此班次圖。參酌舊圖以成矣。今以挾輦將之或許入或不許入。作爲深怒。至於奪牽夫拔體箭之境。而使其都承旨。以爲替告者。事其成說乎。弘淳曰。都承旨之先爲陳達。以其一院之長。故似或然矣。上曰。該承旨曾於他事。擧皆善奏。而今於此事。諉於不知事之都承旨。言其罪過。在於他承旨。而不在於都承旨矣。年前設置宿衛所時。只以承史隨駕。而今此班次圖成出之後。似當如圖次以行矣。弘淳曰。隨駕班行。必以此圖定次。則似甚好矣。上曰。都承旨似不知此例。而他承旨則擧皆知這裏事矣。若以挾輦將之不爲許入。作以爲罪。則雖或請罪。未爲不可。且通于兵房承旨。以爲處置。亦或宜當。而今於扈駕行軍之中。以致捽曳之擧。仍言于該大將。使之除汰。尤爲怪駭矣。伊時事狀。左承旨亦爲直陳無隱。有防曰。臣亦有犯。不敢仰奏矣。上曰。承史之出入。不在於節目中。而槍劍將之如是擧行。可謂據法。若以有傳敎爲言。則固當退步。俟後稟處。似或可也。而卽此拔箭捽下者。抑以先許入後不許入爲怒耶。其所損體。可謂極矣。弘淳曰。槍劍將臣。亦謂執法。而今此下敎。實出於優容警責之意矣。上曰。雖是近密之臣。若犯罪科。則固不容貸。而何敢如是違犯乎。此承宣。雖曰。年少所致。無論一事二事。馴致此習。則有關後弊。其時委折。左承旨必爲詳奏。有防曰。左副承旨則誤認以下輦時。例有承史入侍之事。故將入衛內之際。見阻於槍劍將。而其所冒犯。果如是矣。小臣則奉審還入時。亦被槍劍將牽拒之事。故亦有捽下之擧。臣等所犯。罪固難赦。惶隕之極。更無所達矣。上曰。槍劍將謂有先朝受敎。以法牢拒。則何可如是揆以事面。亦關師律。今此下敎。旣非深責。便是恩敎矣。弘淳曰。聖敎至當矣。上曰。其時陪隷之往復作挐者。卽速問名以奏。仍命退。諸臣以次退出。
정조 5년
行都承旨嚴璹坐。左承旨徐有防坐。右承旨趙時偉坐直。左副承旨金宇鎭坐。右副承旨李晉圭坐。同副承旨鄭志儉坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于李晉圭曰。右副承旨。馳詣宗廟。奉審摘奸以來。
정조 5년
以奉常寺親耕田大麥進上單子。傳于徐有防曰。重其事之道。郞官之具銜呈單。萬萬未妥。事體豈不如尙衣院長興庫乎。此後都提調提調。竝着銜修單子入啓。因此思之。均是進獻。而長興庫尙衣院藥房外。內而廚院。外而進排各司。或多郞廳具銜呈單之例。亦甚屑越。各該房知悉。分付各該司。此後一倂釐正。以定均一之制。
정조 5년
以刑曹政院使令金壽光。議政府權頭張宗得等捧招啓目。傳于鄭志儉曰。院隷固有作挐之罪。而命牌無異符驗。則焉可與之爭鬪。至於折傷命牌之境乎。政院以號令百司之地。體面非輕。近來雖有一二承宣怙縱之擧。而豈可以此遷怒於四百年流來之院體。以取因噎廢食之嘆乎。承宣自承宣。院例自院例。此不扶抑。昏夜傳命。將遭殺越之變而後已。然所謂張哥漢之所犯。非故毁則決知其然矣。誤毁之律。可謂準備。渠供雖曰。曖昧云。而惟其逃避之事。難掩毆鬨之跡。以此照勘定配。院隷從重決杖放送。政府亦是統率百司之地。而縱使下隷。冒禁至此。所以施於綾城尉者。不可施於頭目乎。首權頭。自本曹照律徒配。首錄事從重科罪。以存堂陛。此非爲院隷。卽爲紀綱也。院隷更有憑此無端作挐之弊。則竝與不飭之注書。而難免重繩。一體嚴飭。
정조 5년
傳于鄭志儉曰。刑曹判書入侍。
정조 5년
傳于李晉圭曰。中官鄭弘仁。傳敎誤傳。令該府處之。
정조 5년
以中官鄭弘仁囚單子。傳于趙時偉曰。分揀放送。
정조 5년
以實錄廳進不進單子。傳于鄭志儉曰。日熱如此。校正旣畢云。校正堂上。如無目下編摩之事。不必逐日仕進。或因向來飭敎。無事赴衙。則徒有空往空來之嘆。以此意。令史局知悉。
정조 5년
徐有防。以奎章閣言啓曰。今日是考功日次。而提學金鍾秀兪彦鎬俱在外。直提學一員未差。不得擧行。原啓目。待後日次。竝爲磨勘以入之意。敢啓。傳曰。知道。
정조 5년
趙時偉。以御營廳言啓曰。本廳字內。惠化門北邊鷹峰近處頹城左右邊體城。二間半許。卽者加頹。令分授軍門。一體修築。而昨今兩日。頹圮體城。至於六間半之多。都城體重。不可暫時疎忽。把守軍兵。亦令該軍門。量宜如定。與前把守軍兵。合力各別守直事。自兵曹草記矣。修築則卽當擧行。而鄕軍五名加送。與前把守軍兵。限修築間。晝夜輪回。合力守直之意。敢啓。傳曰。知道。
정조 5년
鄭志儉。以義禁府言啓曰。碧潼前郡守申遇文。拿囚之意。敢啓。傳曰。知道。
정조 5년
李晉圭。以刑曹言啓曰。再昨日動駕時。故宗臣新溪君㯖妻辛氏。以㯖葬地事。擊錚於衛外矣。㯖葬於仁川地。而去月因京畿監司李鎭衡狀本。新溪君死後。葬於民家十數步地。而居民四戶勤令毁撤。其外全村。亦將毁出。而此是新溪君姪李益恢之所主張。自本道考律勘處事。據傳敎內。有李益恢待用刑時。各別嚴刑照法重勘之命。故行會本道矣。特敎處分之下。今此號籲者。極涉無嚴。而辛氏乃是崇品宗臣之妻。自臣曹又不可循例捧供。置之。何如。傳曰。允。
정조 5년
又以刑曹言啓曰。再昨日動駕時。洪忠道德山居金聲玉。擊錚於衛外。故取考其原情。則丁酉戊戌兩年。京居金應斗爲名人。稱以宮監。以掘浦作畓事。與其同行十餘人來留其家時。供饋食價。合爲一百五十兩。而應斗終不備給。至於丐乞云矣。金應斗之憑藉宮差。誑誘愚氓。閱歲討食之狀。極爲驚駭。自臣曹。捉來嚴治後成關。押送于該道監營。使之一一徵給。金聲玉則以如此瑣屑之事。肆然登聞。萬萬猥越。原情勿施。依先朝受敎。勘處。何如。傳曰。允。充軍則分揀。決杖則收贖。而近來宮差之弊。又欲復起乎。若此則御極以後一副當規模。惟在絶私逕保民産六字符。而飭禁稍弛。則無論眞宮差假宮差。復踵前習之弊。安保其必無也。德山事。特一跳踉之兆眹。該宮宮任。捉致嚴問。捧供以聞。此後又無論此事彼事。如有宮差作弊之事。該地方官。卽報巡營。自巡營亦卽狀聞。如是申飭。而外邑或又掩置。則是豈體予爲民之意也。自卿曹枚擧此意。當日內行會諸道。擧行形止。使之狀聞。
정조 5년
又以刑曹言啓曰。再昨日動駕時。洪忠道溫陽居私奴龍金。白活於衛外。故取考其原情。則其上典安鼎國。曾經直長而作散。多年貧窮特甚。乞蒙復職云矣。旣非四件事。而以如此猥越之說。敢煩號籲者。紀綱所關。萬萬無嚴。原情勿施。依先朝受敎。從重嚴勘。何如。傳曰。允。
정조 5년
鄭志儉。以刑曹言啓曰。罪人張宗得等。捧供啓目判付內。張哥漢所犯非故毁。則決知其然矣。誤毁之律。可謂準備。以此照勘定配。院隷從重決杖放送。首權頭照律徒配。首錄事從重科罪事。命下矣。取考大明律。則棄毁制書印信條。有曰。棄毁制書者斬。誤毁者減三等。名例云二死三流。各同爲一減。罪人張宗得。以誤毁律。減三等杖九十徒二年半照律。杖則收贖後。黃海道豐川府定配所發配。首權頭孫哲億。一體杖九十徒二年半定配。杖則收贖後。江原道寧越府定配所押送。罪人金壽光杖一百收贖放送。首錄事崔璹。曾經氷庫別提。係是朝官。移義禁府處之。何如。傳曰。允。首權頭與犯者同律。殊無輕重之分。所謂孫哲億稱名人。減一等勘放可也。
정조 5년
又以刑曹言啓曰。因德山居金聲玉擊錚草記。該宮宮任。捉致嚴問。捧供以聞事命矣。依傳敎。多定刑差。發送該宮。諸所任使之一一捉來。則刑差回告內。該宮本無宮任。不得捉來云。故更爲多定刑差。各別嚴飭。使之捉來。則奴子二名。始爲捉來。査問其宮任有無。則以爲該宮實無宮任云。而至納侤音。故捧供一款。不得擧行。當初下往德山。作弊之宮監金應斗。所當捧供以入。而應斗係是出身。自臣曹不得取招。令義禁府擧行。何如。傳曰。允。旣無宮任。則應斗是馬直乎。出身馬直。亦未前聞。且各宮房。元無無宮任之宮。而然必無之。故曰。無乎云爾。應斗依草記移義禁府。捧供以聞。
정조 5년
李晉圭。以刑曹言啓曰。再昨日動駕時。衛外擊錚人等。依近例除刑推捧供以入之意。敢啓。傳曰。知道。
정조 5년
又以刑曹言啓曰。再昨日動駕時。全羅道順天居朴召史。擊錚於衛外。故取考其原情。則爲其夫本府殺獄罪人金加八訟冤。有此號籲矣。臣詳閱其獄案。則其夫加八。打殺其花妻朴女。要害傷痕。極其明白。看證所供。亦甚丁寧。自本道完決同推。錄啓之後。姑未經覆奏回下。而其妻之又敢登聞者。極涉猥越。原情內辭緣。勿施。何如。傳曰。允。
정조 5년
又以刑曹言啓曰。再昨日動駕時。北部居鄭璲等。擊錚於衛外。故取考其原情。則渠等所居望遠亭合井里兩洞。卽摠戎廳御營廳兩倉守直之地。亦江都要衝之路。而自國初。民無生理。以氷漁船爲業矣。西江居鄭龍澤等。逐歲起鬧。侵爭不已。故或爲上言。或呈備局。或入於江上御史書啓。判下決給者屢次。而龍澤等又復起訟於京兆。未決訟前許多魚船。威力勒泊。恣意放賣云矣。此事昨年九月。因其號籲。願情則勿施。而本事令該府査處矣。設或有更爲稱冤之端。則呈狀法司。未爲不可。而以如此猥越之事。屢煩天廳者。極爲痛駭。原情勿施。依先朝受敎。自臣曹勘處。何如。傳曰。允。充軍則分揀。
정조 5년
又以刑曹言啓曰。再昨日動駕時。慶尙道尙州居童蒙金古宏。擊錚於衛外。故取考其原情。則爲其父本州殺獄罪人兌寶訟冤。有此號籲矣。兌寶打殺其妾娚朴貴乭。傷處狼藉。詞證俱備。自本道完決同推。纔已錄啓。而未經覆奏回下之前。其子之又敢登聞者。極涉猥越。原情內辭緣。勿施。何如。傳曰。允。
정조 5년
持平李延伋啓曰。臣之前疏中所討諸賊。孰非極惡大逆。而最是德相之四字凶言。直與國榮。潛布異圖。沮遏大計。表裏相應。聲勢相附。則其心所在。路人亦知。此實宗社之劇逆。覆載難容。煥億又以德相之姪。袖疏往來。眞贓綻露。則當國榮旣斃之後。不可不竝卽鞫問。而適値藏刑之日。姑請遠竄之典者。亶出一國共憤之論。而及承聖批。猶靳兪音。此莫非臣忱誠淺薄之致。已極滿心悚恧。而至於碑陰事。人臣之奉敎代書。臣非不知。而至若此碑。則前面旣是聖上所親寫也。以人臣敢書於御筆之後面。固是萬萬無嚴。而況當逆節旣彰之後。與其仍置其筆。無寧換以他書。故果有所仰請矣。聖敎縷縷。誨責備至。不審之失。臣無所逃。其何敢晏然仍冒於臺次乎。請命遞斥臣職。答曰。所請不施。詣臺引避。予未之曾聞也。至於碑陰事。從古帝王。或於大老元勳之塚。親書墓道。而史皆但載御書篆首云云。元無書竝篆之文。然則後面之書。非人臣之筆。而孰所當書耶。爾今云云。猶不免遂非之歸。告君之辭。不容如是欠誠矣。予則自初集古字書陰記云。而伊時言未見諾於主家。月前又已命依初敎集字改鐫。爾所爲說。亦可謂皮之不存也。勿辭。退待物論。
정조 5년
上在昌慶宮。停常參經筵。
정조 5년
大殿王大妃殿惠慶宮中宮殿。政院玉堂藥房口傳問安。答曰。知道。
정조 5년
大殿王大妃殿惠慶宮中宮殿。朝廷二品以上六曹堂上奉朝賀兩司長官單子問安。答曰。知道。
정조 5년
鄭志儉啓曰。開政命下之後。新除授兵曹判書李性源。旣以肅謝入直。而謂有情勢。屢度催促。終不開政。此實前所未有之事。事體所在。誠極未安。推考警責。使之卽爲擧行。何如。傳曰。允。
정조 5년
金宇鎭啓曰。持平李延伋。引避退待。已至經宿。尙未處置。事甚未安。除在外疏批未下及未肅拜外。掌令金晩耇。持平李羽晉。竝卽牌招。以爲處置之地。何如。傳曰。允。
정조 5년
玉堂啓曰。今曉兵曹事。萬萬驚心。肅穆淸禁。雖或有些少不潔之事。移御之例。種種有之。顧今此事。與些少不潔有異。雖在常時移御之擧。不容暫緩。又況此時。異於常時者乎。伏乞特軫愼重之念。卽下移御之命焉。答曰。移御他闕。雖多前例。搬移之際。徒致煩弊。今日當移御昌慶宮。以此令政院知悉擧行。
정조 5년
下備忘記曰。昌慶移御時。各司移接。前例不一矣。今番則政院移接於承文院。玉堂移接於舊講書院。兵曹同接於摠府。藥房移接於北所。香室移接於明政殿東月廊。宣傳官同接於別軍職廳。武兼及東所衛將部將。同接於東所。司饔院移接於別造弓人入接處。尙衣院尙瑞院。同接於內司僕事。卽爲分付。
정조 5년
李晉圭啓曰。藥房三提調。有稟達事。來詣請對矣。傳曰。所懷書入。
정조 5년
又啓曰。領議政徐命善。右議政李徽之。來詣請對矣。傳曰。入侍。
정조 5년
傳于李晉圭曰。分兵曹堂上差出。使之輪回入直於昌德宮。
정조 5년
又傳于曰。出番禁軍一百名。入直于明政殿。
정조 5년
傳于趙時偉曰。集賢門哨官。除標信移接於春坊空廨。奎章閣移接於集春門。哨官入直所。卽舊桂坊。以此知悉擧行。
정조 5년
趙時偉啓曰。卽者兵曹郞廳來言。則都摠府堂上口傳差出事命下。而判書未差。不得擧行云。何以爲之乎。敢稟。傳曰。令次堂擧行。
정조 5년
吏曹口傳政事。以李敬玉爲分兵曹參議。李義行爲參知。宋民載爲正言。洪履健爲佐郞。
정조 5년
兵曹口傳政事。以魚錫定金永綬爲分副摠管。朴瀅金得衍爲分都事。
정조 5년
分假注書望。以趙鎭星爲分假注書。
정조 5년
徐有防。以禮曹言啓曰。傳曰。移御他闕。雖多前例。撤移之際。徒致煩弊。今日當移御昌慶宮。以此令政院知悉擧行事。命下矣。移御吉時。今日官推擇。則今日申時爲吉云。以此時擧行。何如。傳曰。允。
정조 5년
又以訓鍊都監言啓曰。北水閣下路兩墻間。限還御間。金虎門入直軍分半守直事。自兵曹草記允下矣。金虎門入直軍一百名內。五十名除出。當爲守直。而與他把守有異。不可無將官率領。將官一員。令兵曹省記懸註受點入直之地。何如。傳曰。兵曹無形擧行。與傳敎之意大異矣。金虎門軍。爲慮露處之弊。本軍直所兩墻間行閣中通衢間。使之防塞。若此則本軍自可分半一處。把摠率領一處。哨官率領矣。此等兵曹。將焉用哉。當該草記堂上遞差。卿其依此卽爲擧行。
정조 5년
又以兵曹言啓曰。金虎門入直軍直所兩墻間。通路密邇。差備還御間。圍排防塞。金虎門軍分半守直。卽爲分付事。命下矣。依傳敎。北水閣下路兩墻間。限還御間。以杻把子堅實圍排。金虎門入直軍。分半嚴加守直之意。敢啓。傳曰。知道。
정조 5년
趙時偉。以兵曹言啓曰。依下敎。出番禁軍一百人除出。番將率領入直於明政殿月廊之意。敢啓。傳曰。知道。
정조 5년
有政。吏批。判書洪樂性進。參判金夏材進。參議沈念祖進。左承旨徐有防進。以李性源爲兵曹判書。金尙集爲兵曹參知。李謙彬爲校理。尹尙東爲修撰。沈鍷爲漢城庶尹。趙城鎭爲兵曹佐郞。尹孝寬爲懿陵令。趙思勳爲綾州牧使。分承旨二李東馨林蓍喆。
정조 5년
兵批。判書李性源進。參判未差。參議李養鼎未肅拜。參知金尙集未肅拜。右副承旨李晉圭進。副護軍成德朝金基正。副司直沈墢金魯永鄭存中李義寬鄭彦郁李冉揆尹行元。副司果李運彬。
정조 5년
持平李羽晉啓曰。持平李延伋。以臣之前疏中所討諸賊。孰非極惡大逆。而最是德相之四字凶言。直與國榮。潛布異圖。沮遏大計。表裏相應。聲勢相附。則其心所在。路人亦知。此實宗社之劇逆。覆載之難容。煥億又以德相之姪。袖疏往來。眞贓綻露。則當國榮旣斃之後。不可不竝卽鞫問。而適値藏刑之日。姑請遠竄之典者。亶出一國共憤之論。而及承聖批。猶靳兪音。此莫非臣忱誠淺薄之致。已極滿心悚恧。而至於碑陰事。人臣之奉敎代書。臣非不知。而至若此碑。則前面旣是聖上所親寫也。以人臣敢書於御筆之後面。固是萬萬無嚴。而況當逆節旣彰之後。與其仍置其筆。無寧換以他書。故果有所仰請矣。聖敎縷縷。誨責備至。不審之失。臣無所逃。其何敢晏然仍冒於臺次乎。引嫌而退。意雖無隱。語涉失當。揆以臺體。勢難仍置。請持平李延伋。遞差。答曰。依啓。
정조 5년
持平李羽晉啓曰。禁中檢飭。專責騎曹。況於此時。尤當夙宵督察。十分嚴謹。而今乃矇不覺察。致使曹屬。作此無前之變怪。以貽淸禁之汚穢者。誠萬萬驚駭。入直堂郞。雖已處分。而身爲首堂。平日不能檢束之罪。不可罷職薄勘而止。請前兵曹判書李衍祥。施以削黜之典。答曰。入直堂郞。雖以重其事懲日後之意。不可無別樣嚴繩。而至於判堂事。適叨長官。巧値事會。譴罷之勘。業由從重。乃又加之以削職之典。重之以門黜之律。被重臣。誠有何罪。太不稱停。不允。
정조 5년
行都承旨嚴璹藥院進。左承旨徐有防坐直。右承旨趙時偉坐。左副承旨金宇鎭坐直。右副承旨李晉圭坐。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于徐有防曰。藥房三提調入侍。
정조 5년
徐有防。以司饔院官員。以監膳提調意啓曰。各司供獻單子中。提調着銜事。知委申飭矣。今日內贍寺供上單子。謂以提調在外。以郞廳循例着銜。誠甚未安。單子雖不得不捧入。當該提調。推考警責。何如。傳曰。允。
정조 5년
以戶曹參議申應顯。工曹參議兪恒柱爲昌德宮守宮假承旨。
정조 5년
傳于金宇鎭曰。昌慶宮守直中官。一竝令該府處之。
정조 5년
金宇鎭。以兵曹言啓曰。本曹參議參知未肅拜。番次苟艱。參議參知。竝卽牌招。以爲推移入直之地。何如。傳曰。允。
정조 5년
又以兵曹言啓曰。依傳敎。昌慶宮入直禁軍一百人中。只留五十人。其餘五十人解送。扈衛軍官三十人中。只留十五人。其餘十五人解送。忠壯衛忠翊衛等。移接於昌德宮武兼廳。時御所入直禁軍五十人則以出番禁軍替直。昌德宮入直禁軍十五人除出。光範門月廊把守十五人除出。自臣曹別定堂上軍官一人。使之領率左右政廳分半留接入直扈衛軍官十人除出。排設房後路通衢把守。而令各該營門。優給空石。簷下從便住接。除標信皆令次次替直之意。敢啓。傳曰。知道。光範以東。不但疎虞。巡哨將不得任意出入。且設置別抄。加數入直。而果焉用哉。還接間。朝房別抄。進直於賓廳。凡係雜人。無論晝夜。各別糾察。仍令兩捕廳。別定伶俐將卒外數人。端陽宣政門內外及排設房塞路處。通晝夜譏詗事。分付。擧行形止。各令該廳草記。卿亦時時發遣偏裨。昌德宮各門攔入人。一切嚴禁。兼爲考察論罪之地。
정조 5년
趙時偉。以兵曹言啓曰。卽接西所衛將牒報。則曜金門北邊宮墻四間許頹圮云。令紫門監。爲先以杻把子。堅實圍排。把守軍兵。則字內金虎門入直砲手。所當除出把守。而自直所至頹圮處距路。因傳敎旣已圍排防塞。分半把守。不可循例除出。姑令以附近西營入直禁軍十五名除出。改築間。嚴加守直之意。分付。何如。傳曰。允。
정조 5년
又以兵曹言啓曰。今日係是新番。皆令次次替番事。命下矣。昌德宮入直禁軍一百人。二兼將吳載光領率替番之意。敢啓。傳曰。知道。
정조 5년
又以兵曹言啓曰。卽接西所衛將牒報。則曜金門北邊宮墻二間許頹圮云。令柴門監。爲先以杻把子。堅實圍排。把守軍兵。依前草記。限改築間。一體以西營入直禁衛軍十名除出。嚴加守直。何如。傳曰。允。
정조 5년
又以禁衛營言啓曰。曜金門北邊宮墻二間許頹圮處把守軍。依前草記。限修築間。一體以西營入直禁衛軍十名除出。嚴加守直事。自兵曹草記矣。宮城把守。事體自別。爲先出番鄕軍十名。哨官一員領率把守。而西營入直軍數不足。勢難推移。令該營把守之意。纔已草記矣。今亦依前草記。令字內營擧行之意。分付兵曹。何如。傳曰。允。
정조 5년
金宇鎭。以兵曹言啓曰。卽接東所衛將牒報。則宣仁門南邊宮墻內面一間許及內司僕東邊宮墻外面一間許。竝爲缺落云。令紫門監。爲先以杻把子。堅實圍排。而此與體墻頹圮有異。依他例。內面缺落處。弘化門入直砲手。外面缺落處。東營入直御營軍。令各該營。量宜除出。晝察夜巡之意。分付。何如。傳曰。允。
정조 5년
又以兵曹言啓曰。曜金門北邊宮墻頹圮兩處內。一處四間把守軍十五名。一處二間把守軍十名。勢難以字內金虎門入直砲手除出。西營入直禁衛軍。姑令把守事。草記蒙允。而西營入直軍。本自數少之中。前已分把各處。故巡邏等事。無以推移。以字內營擧行事。自禁衛營草記。允下矣。兩處把守軍。令訓鍊都監。依此定送。西營軍還爲入直本處之意。分付。何如。傳曰。允。
정조 5년
又以訓鍊都監言啓曰。宣仁門南邊宮墻內面一間許缺落處。以弘化門入直砲手。量宜除出。晝察夜巡事。自兵曹草記入啓矣。弘化門入直砲手八名除出。晝察夜巡之意。敢啓。傳曰。知道。
정조 5년
又以訓鍊都監言啓曰。曜金門宮墻兩處頹圮處。令字內營軍兵把守事。自禁衛營草記。允下矣。出番軍二十五名。將校率領。與禁衛軍兵替把。各別輪回守直之意。敢啓。傳曰。知道。
정조 5년
又以禁衛營言啓曰。曜金門北邊宮墻。今日頹圮兩處把守軍。令字內營擧行事。纔已草記。允下矣。待訓局軍替把。本營把守軍。依前還入直之意。敢啓。傳曰。知道。
정조 5년
趙時偉。以禁衛營言啓曰。曜金門北邊宮墻四間許頹圮處。雖是訓局字內。姑令以附近西營入直禁衛軍十五名除出。改築間。嚴加守直事。自兵曹草記矣。宮城把守。一時爲急。西營軍十五名。哨官率領。姑先把立。而西營元入直軍四十名內。二十名本營字內頹圮兩處把守。五名訓局字內頹圮一處把守。故元入直巡邏軍不足。啓請添入軍。已至十名。今又除出十五名。則當以出番軍把守矣。出番軍出用。彼此無間。而軍兵多寡。旣甚懸殊。繼後把守。不可不念。今此新把守處。令字內營擧行之意。分付兵曹。何如。傳曰。允。
정조 5년
又以禁衛營言啓曰。昨日申前。依銅龍門入直把摠所祗受標信。宣傳官口傳下敎。別定出番把摠徐潤載。敎鍊官朴泰根除出。銅龍門入直軍三十名率領。把守建陽門別省記矣。把守將官則雖無受點之例。而闕內把守。事面自別。依入直將官例。令兵曹元單子中。把摠一員。加受點輪直。何如。傳曰。允。
정조 5년
金宇鎭。以左邊捕盜廳言啓曰。依兵曹草記判付。本廳軍官三員。軍士三名。定送端陽門宣政門內外及排設房塞路處。通晝夜譏詗之意。敢啓。傳曰。知道。輪回替把。俾無偏苦之弊。還次後。姓名別單書入。
정조 5년
又以右邊捕盜廳言啓曰。因兵曹草記。令兩捕廳。別定伶俐將卒各數人。端陽宣政門內外及排設房後塞路處。通晝夜譏詗事。分付。擧行刑止。各令該廳草記事。命下矣。依傳敎。別定軍官三員。軍士三名。晝察夜巡。各別譏詗。省記輪直之意。敢啓。傳曰。知道。輪回替把。俾無偏苦之弊。還次後。姓名別單書入。
정조 5년
趙時偉。以兵曹言啓曰。依下敎。摛文院西門下路兩墻間。金虎門入直軍行閣中。以堅實把子防塞。北水閣圍排把子撤毁之意。敢啓。傳曰。知道。
정조 5년
又以禁衛營言啓曰。依下敎。銅龍門入直軍三十名除出。建陽門把守。而出番把摠徐潤載。敎鍊官朴泰根領率。各別把守之意。敢啓。傳曰。知道。
정조 5년
李晉圭。以刑曹言啓曰。首權頭與犯者同律。殊無輕重之分。孫哲億減一等勘放事。命下矣。依傳敎。罪人孫哲億。減一等。杖八十徒二年。收贖放送之意。敢啓。傳曰。知道。
정조 5년
又以義禁府言啓曰。時囚罪人金復源。照律草記批旨內。如有功議。減一等事。命下矣。金復源無功議云矣。敢啓。傳曰。知道。
정조 5년
兼春秋趙錫晦書啓。臣敬奉聖敎。馳往傳諭于南部樂善坊長興洞契判中樞府事鄭存謙處則以爲。臣以苫塊餘。喘病伏昏涔之中。千萬不自意。入侍史官。臨宣聖諭。字字恩言。極其鄭重。至詢以肅命早晩。臣驚惶摧咽。涕血交逬。噫。臣之遭故以後。我聖上所以眷庇於養送之際者。德洽終始。榮徹幽明。臣雖冥頑。亦具知覺。其爲銘鏤銜結。庸有其極。今於三載逖違之餘。中月已盡之後。曷敢不卽日入肅。以伸區區犬馬之忱。而第臣自罹茶毒。已成癃殘。屢經危疾。尙此澌頓。扶舁趨謝。無以自力。不但爲遽承榮秩。自同平日。情有所不忍也。今承恩諭。悚惕靡措。謹當一兩日調治。卽爲祗謝恩命云矣。敢啓。傳曰。知道。
정조 5년
校理朴天行。副修撰權以綱等箚曰。伏以卽聞昨夜進善門咫尺之地。有無前變怪。肅肅淸禁。何等嚴邃。而忽有此前古所未有之事。此莫非該曹。不能檢束於常時。以致意外之變。而矇不覺察。晩始現發者。尤萬萬驚駭。臣等以爲。當該入直堂郞。竝施削職之典。宜矣。且此事旣出於結束吏所住之處。則伊夜同宿之人。必多有與知者。勿論書吏使令近仗軍士。竝下秋曹。嚴査委折。斷不可已也。至於本兵之長。雖與入直差間。而平日之不能董飭則一也。亦不可無警。竝施譴罷之典焉。取進止。答曰。省箚具悉。已處分矣。吏隷事。依施。
정조 5년
掌令洪宗藎疏曰。伏以臣。生長草野。性且昏劣。猥玷言議之地。素蔑絲毫之補。而曾在先朝。臣之父子。竝列朝籍。殊異之恩。至及於臣祖闔門偏荷洪造。鄕閭傳爲美事。祖勗其孫。父詔其子。生死隕結。一心圖報。念臣畸薄。荐罹禍殃。喪制纔訖。世念都灰。不意柏府新除。忽下於蟄伏窮廬之中。恩諭繼降。馹召旋催。臣誠驚惶隕越。不知攸措。疎逖之蹤。瞻天願切。懲討之義。秉彝同得。未死餘喘。力疾登途。祗謝恩命。蓋欲一覲耿光。粗伸義分。宿祟胸腹之病。添以間日之痁。賓對有命。進身無路。玆敢疾聲呼籲。仰瀆崇嚴。伏乞聖明。諒臣難强之實狀。亟削臣職。俾卒生成之澤焉。嗚呼。我殿下以睿智之性。兼高明之學。措諸施爲。萬理畢具。凡係刑政之修擧。不過治法中一事。而近年以來。亂逆層生。廓淸無期。神人齊憤。元惡大憝。偃息自在。舊魁新凶。誅討不行。紀綱由此而日紊。義理由此而漸晦。不敢知殿下。見理。或有所未到。英斷亦有所未盡而然耶。臣雖跧伏鄕曲。每一聞知。憂慮交中。繞壁彷徨。不能無憾於天地之大也。噫嘻。鄭妻龜柱。亂逆之根柢。而尙保首領。則他尙何說。在下請討。只是陳談。自上酬應。不過虛文。如是之際。其將自斃於牖戶之下。而從古治亂逆之法。獨不行於此輩。寧有是理。今日三司之啓。卽國人之輿憤。而一向靳持。今幾年所。王章未伸。人心愈鬱。惟天惟祖宗。自我民視聽。則殿下念之及此。亦豈不惕然感悟。順人心而行天討乎。惟彼國榮之罪辜。天幸祚宋。彰露無餘。則肆市之戮。收孥之典。固是次第件事。而勘止放還。任其便宜。自占寬閑之野。不被金木之律。畢境徑斃。全其腰領。此豈但國榮之幸。實後世亂臣賊子之幸也。欺負國家。陰圖潛逆。沮遏大計。終投凶疏。生而恣行胸臆。死而倖免跽斬。惟彼戴頭之鬼。必將竊竊潛笑。謂朝廷之無人。寧不痛心。況以樂純陰譎奰頑之性。未售挾家姪禍人國之計。滿腹輪囷。無非怨詛。處於郊坰。猶有希覬。則方來之憂。不可勝言矣。至於德相。自在鄕里。行已絶悖。氣焰足以武斷。營爲無不鄙瑣。而籍其抄選之名。潛爲權凶之援。驟登卿班。揚揚冒赴。而惟其精神所注。只在於四字凶言。國榮倡之。德相和之。如鬼如蜮。密勿綢繆。末乃登諸箚奏。爲嘗試之計。此眞國榮之死士耳。介於兩間。潛囑陰慫。以德相爲孤注奇貨者。其姪煥億是已。是何一室之內。同惡至此也。國榮之沮遏大計。德相之四字凶言。承望指揮。左右壠斷者。一則煥億。二則煥億。此豈但凶逆之血黨。實風敎之所不容也。夫刑政者。有國之大節。而厥或罪關宗社。危逼君上。覆載之所不容。鬼神之所必誅。則典章煌煌。不可少貸。而聖人之怒。在彼而不在我也。其所以誅討之殄滅之。一付之於三尺之法而已。今此諸賊負犯。果何如。罪惡。果何如。而優游涵貸。當斷不斷。則殿下之刑政。不可謂得其正也。將何以定人心而尊國體乎。近日諸臣之章。以姑且流放荐棘爲請。則甚非難行之事。而殿下亦不之從焉。臣竊憂歎。繼之以滋惑焉。伏乞聖明。亟恢明斷。夬賜兪允。千萬血祝。臣無任激切屛營祁懇之至。答曰。省疏具悉。所陳前已悉諭。爾其勿辭察職。
정조 5년
副修撰沈樂洙疏曰。伏以臣。罪大溺職。陋言徒損於朝綱。恥深懷祿。微裏難格於天心。循省愆尤。自分屛廢。永悲此生。無望瞻天。不自意。月前恩命。特借前席。獲近天光。躬承玉音。恩諭鄭重。如父詔子。抆涕而退。若夢斯覺。雖使臣卽地滅死。更無餘憾。仍自惟念古人事君之義。知無不言。言無不盡。夷險一節。死生以之。臣雖愚迷。未嘗不慨然歆慕。而識淺而志未確。跡疎而情先怯。孤衷積畏於凶焰。則痛國賊之專擅。而知有不言。公憤猶蔽於私意。則斥凶疏之悖亂。而言有不盡。此不啻關係懲討之大義。而忝在近臣。慙負寸心。見今大論旣發之後。臣之後時一言。所自以爲論斥者。反失明討之義。大僚之只請譴罷。猶是曲恕。而不幾何收敍。復侈三司之職。臣又惝然。莫知所以自措也。今臣去就更無可論。抑臣前後之疏。累陳自引之義。今不敢復煩。而每奉除旨。羞見館隷。中宵魂梦。怛然若驚。而今臣之罪。又不啻自引而已。今殿下振刷朝政。扶明人紀。將頹之國綱。可以少振。不絶之公議。可以少扶而。若臣無狀。不惟不罪。又責以言議之職。雖聖意包容。而竊恐大有乖於振刷淬礪之政也。臣早失父母。生可以自盡於彝倫者。耿耿一念。惟在忠愛。而恩備邇列。罪在不職。今不過稍存知恥之義。以爲報君之資而已。方今大論始發。朝綱可振。而顧臣之罪。尤著不言。使臣而竟無罪譴。將何以爲人臣不誠之戒乎。伏乞聖明。遞臣之職。治臣之罪。以爲礪世之一道焉。臣陳此短章。乞被嚴譴。而見阻喉院。未得上徹。天牌遽降。尤無所容。罪犯違傲。恩蒙只推。臣情到此。亦甚窮蹙。且念臣方以未盡言之罪。冀蒙罪譴。固不敢自居言議。更事論列。而今臣自引之義。蓋以臣不能明討其罪。冀朝廷之必先罪臣者。實係尊紀綱重義理之意。則此與尋常辭章。有所異焉。喉院退却。臣恐未之深察。而此亦臣辭不達意也。嗚呼。世道將壞。人心易渝。苟朝廷擧措。失於毫忽。則大義莫嚴於懲討。而人情漸弛於忸安。今夫大論新發。而臣若逭未盡言之罪。則義理易晦。紀綱益頹。朝廷之上。將無以伸大論而警群心。今臣之言。亶由赤忱。實非區區自引而止耳。申乞聖明。亟從共公之大論。仍治臣罪。一以存朝廷之紀綱。一以明懲討之義理。警一世於長夜晦盲之域。則臣死之日。猶生之年也。無任屛伏俟罪之至。答曰。省疏具悉。爾其勿辭察職。
정조 5년
刑曹參議李象靖疏曰。伏以臣。以草莽之賤。加有狗馬之疾。恩除屢降。前後重沓。而一味屛伏。尙稽趨謝。天意之俯眷至隆。而微臣之報答蔑如。臣罪合萬死。惟誅殛是竢。迺蒙聖度天覆。曲加優容。調理之批。旣蒙溫諭。察職之命。又被敦召。至於知申之錄示筵敎。則聖意慇懃。玉音丁寧。眷顧子諒之意。下究螻蟻之賤。仰愧俯慄。驚定淚繼。臣是何人。乃辱聖明之勤若此哉。臣年踰七耋。病纏二豎。宛轉床褥。猶懼不保。豈能復有撼頓長途之望耶。徒以感激恩私。揣量義分。不敢便以衰病自諉。則向來一出。固已不計筋力道途之難。惟以一膺恩命。少伸私分。畢竟病劇。中道徑還。是則臣已自試氣力。灼知其不復可堪。然微臣言病。例歸飾讓。聖明恩遇。轉至隆加。臣與其偃息圭蓽。盜竊誤恩。無寧死於道路。自暴情實。乃於本月十六日。扶舁登程。日行數息。寸寸前進。僅到豐基地界。而勞頓感觸之餘。重得外邪之候。寒熱潮發。神氣潰陷。所有頭眩腰酸諸症。次第交攻。往往喘息如縷。命在呼吸。僵臥旅次。不復蠢動。已八九日矣。初擬徐竢少間。更加調護。如得少安。可復前進。而一番震盪生意索然。疾勢沈淹。少愈無期。雖欲還尋鄕路。其勢亦未由矣。嗚呼。臣蒙受異恩而進。旣不能一覲天陛。自速違傲而退。又無以歸死田廬。進退無據。死亡隨迫。臣之情事。窮且慼矣。臣於告君之辭。靡敢有飾。懇懇危衷。天日下臨。伏乞聖慈。特加矜察。亟許鐫駁。仍治臣辜恩負國之罪。以肅朝綱。以安私分。千萬幸甚。臣無任哀號祁懇。戰掉屛營之至。答曰。省疏具悉。近因藏刑。便成漫局。爾其勿辭。俟少間。上來察職。
정조 5년
兵曹判書李性源疏曰。伏以臣。於見職。夫豈有一分重叨之望哉。命下移御之時。牌降庭候之際。逃遁無路。章皇入肅。又因僚堂不備。冒當禁直。飭敎截嚴。遂參政席。居然爲無故行公之人。自顧去就放倒。卽當經宵愧汗。若無所容。噫。臣之區區自劃之義。已盡於前後辭疏。今不必復事煩浼。而雖以向日特除時言之。嚴敎之降。召牌之臨。一夜之間。殆過十數。頑如木石。慢無蠢動。畢境恩罷。至今感惶。竊自幸從玆以往。本兵一步。永屬度外。庶得以下全微諒。上重公器。而曾未幾何又有此千萬夢外之命。臣未敢知我殿下。將以臣爲一經勘罷。謂伸廉隅。揚揚冒膺。如尋常情勢者哉。情有淺深。職有輕重。以臣之情。當此之職。顧何敢諉以分義。夤緣一出。晏然爲蹲仍之計也。且臣之所被人言。卽以都政事也。今去都政。又隔月耳。乃以循私之蹤。復當憤事之地。臣心恧蹙。雖不足恤。國體苟簡。寧有斯理。反覆參倚。惟有一遞。旣出復入。諒非獲已。玆敢略暴衷懇。仰瀆崇嚴。伏乞聖明。俯垂鑑察。亟命刊改。毋曠重務。伸靖私義。不勝幸甚。臣無任屛營祁懇之至。答曰。省疏具悉。爾其勿辭行公。
정조 5년
行都承旨嚴璹藥院進。左承旨徐有防坐直。右承旨趙時偉坐。左副承旨金宇鎭坐。右副承旨李晉圭坐直。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
以刑曹判書望筒。傳于金宇鎭曰。前刑判。以史局訟曹之任。俱有相妨。至遞史職。則見今實錄未畢。而且於政格。必有處置與未經之人矣。以校正堂上。又復首擬。太涉不審。政官推考。此望更擬以入。
정조 5년
以臺諫有闕。政事取稟。傳于金宇鎭曰。當日爲之。
정조 5년
有政。吏批。判書洪樂性進。參判金夏材進。參議沈念祖病。左承旨徐有防進。以李敬一爲持平。李鼎揆爲副校理。金文淳爲兵曹參判。李運彬金孝眞爲兵曹佐郞。李普瞻爲安城郡守。辛普謙爲延日縣監。金魯鎭爲刑曹判書。
정조 5년
兵批。判書李性源進。參判金文淳未肅拜。參議金尙集入直。參知李養鼎病。右副承旨李晉圭進。以崔守謙爲同知。李寬徵爲江原中軍。副司直尹坊。副司果李延伋。
정조 5년
李晉圭。以吏曺言啓曰。今此宗廟景慕宮望祭大祝。前校理李頤祥金翊休塡差矣。時無職名。令該曹口傳付軍職。何如。傳曰。允。
정조 5년
又以兵曹言啓曰。新除授佐郞李顯默。親病危重。趙城鎭有頉。俱不得肅謝云。竝改差。何如。傳曰。允。今日政差出。
정조 5년
兵曹口傳政事。副司果李頤祥金翊休。
정조 5년
趙時偉。以兵曹言啓曰。依下敎。弘化門入直訓局砲手十五名。除標信除出。明政左右挾門排立之意。敢啓。傳曰。知道。
정조 5년
又以御營廳言啓曰。本廳東營入直軍六十一名內。丹鳳門西邊宮墻一間頹圮處。敦化門東邊水門箭鐵違傷處。把守軍十六名及宣仁門南邊宮墻外面半間缺落處。內司僕東邊宮墻外面一間缺落處。晝察夜巡軍十名。合爲二十六名。而餘數不多。宮墻外巡邏。難以推移。出番鄕軍十名。添入東營之意。敢啓。傳曰。如道。
정조 5년
又以御營廳言啓曰。內司僕東邊宮墻外面一間許缺落處。東營入直御營軍。量宜除出。晝察夜巡事。自兵曹草記矣。東營入直軍五名除出。限補築間。晝察夜巡之意。敢啓。傳曰。知道。
정조 5년
李晉圭。以義禁府言啓曰。兵曹前參知申大升。佐郞柳翼之。竝施竄配之典事。承傳啓下矣。申大升全羅道臨陂縣竄配。柳翼之慶尙道奉化縣竄配。而以承傳內辭意。具罪目。依例發遣府書吏羅將押送于各其配所。何如。傳曰。允。
정조 5년
又以義禁府言啓曰。德川郡守沈默之。拿囚之意。敢啓。傳曰。捧供以聞。
정조 5년
又以義禁府言啓曰。兵曹佐郞李秀夏。拿囚之意。敢啓。傳曰。知道。
정조 5년
又以義禁府言啓曰。昌慶宮守直中官池好溟金宗集孫重熙方得行等。拿囚之意。敢啓。傳曰。知道。
정조 5년
又以義禁府言啓曰。時囚罪人閔百準。杖一百收贖。告身盡行追奪。三年禁錮。流二千里定配事。照律公事判付內。功議各減一等。啓下矣。閔百準。功議各減一等。杖九十收贖。三年禁錮。洪忠道天安郡新恩驛徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 5년
行都承旨嚴璹藥院直。左承旨徐有防坐直。右承旨趙時偉坐直。左副承旨金宇鎭坐。右副承旨李晉圭坐。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于金宇鎭曰。傳命誤傳。司謁推考。
정조 5년
傳于徐有防曰。中官李得完康壽甲。奪告身蕩滌。
정조 5년
下備忘記曰。近因竟宵問夜。逐日竝直之時。內入直別軍職三人。萬無分排各處。限天明驅使之道。以內入直在外任者三人。而其中洪忠水使任嵂。赴任最久。京職相當窠。卽爲遞付。其代。口傳差出。當日辭朝。警衛事緊。令該曹三懸鈴知委舊水使處。使之本道境上待候。待新水使下去。罔夜上來事。嚴飭行會。
정조 5년
下備忘記曰。閫任差除。本自不輕。卽日發送。且有促敎。初何不審於擬望之時。追請改差於下批之後乎。雖以日前兵曹事言之。厥漢大道縊頸之狀。曹屬已覩於四更。則四五更巡綽之衛將部將。寧有不覩之理乎。借或不覩。厥罪有浮於該堂郞。況判堂。又自刑官移拜見識。而移拜前。亦已捧供云爾則此不論罪。難免疎忽之失。兵曹判書李性源。從重推考。該水使卽令差代。其時巡更衛將部將。令該府竝定配。近來法紀。雖曰掃地。行巡之事。大係宿衛。前後申飭。非至一再。而然又無難犯。此後另加嚴飭。苟有不職。本兵之長。豈可辭其奏。一體知悉。
정조 5년
金宇鎭。以弘文館言啓曰。新除授副校理李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 5년
徐有防。以吏曺言啓曰。今番觀刈時。入參耆民。各加一資事。命下矣。加一資與加資有異。故取考謄錄。則己未年親耕時及丁卯年觀刈時。亦以加一資命下。而因本曹稟旨。俱以加資判下矣。今亦依兩年例。以加資下批之意。敢啓。傳曰。知道。
정조 5년
又以兵曹言啓曰。今閏五月十一日。因傳敎。昌慶宮入直禁軍一百人中。只留五十人。扈衛軍官三十人中。只留十五人。餘皆解送矣。時御所軍兵入直。事體至重。明日係是新番。禁軍一百人。扈衛軍官三十人。依前入直。何如。傳曰。允。扈衛軍官皆是貧殘之類。如數入直。無足以壯軍威。時御所事體至重。亦如卿言。昌慶宮則依草記準數入直。昌德宮則原數中。減十人入直事。分付。可也。
정조 5년
兵曹口傳政事。以李仁秀爲洪忠水使。僉知單任嵂。
정조 5년
趙時偉。以兵曹言啓曰。新除授洪忠水使李仁秀。與統制使具明謙。親娚妹相避。法不當冒赴云。依例改差。何如。傳曰。允。
정조 5년
又以訓鍊都監言啓曰。洪忠水使李仁秀。旣以相避遞職。本局千摠仍任。何如。傳曰。允。
정조 5년
兵曹口傳政事。以南憲喆爲洪忠水使。
정조 5년
金宇鎭。因奉常寺官員。以都提調提調意啓曰。攝刈之時。前例。郞官擧行乎。提調監刈乎。考例草記事。命下矣。取考本寺前例。則在前攝刈時。該色郞廳。出去監刈。而若有親受之命。則提調出去監刈。仍爲陪進之意。敢啓。傳曰。知道。
정조 5년
又以義禁府言啓曰。北所衛將尹珖。南所部將金尙源等。竝定配事。承傳啓下矣。尹珖慶尙道豐基郡定配。金尙源全羅道益山郡定配。而以承傳內辭意。具罪目。依例發遣府書吏羅將。竝押送于各其配所。何如。傳曰。允。
정조 5년
又以義禁府言啓曰。兵曹正郞李蘷。拿囚之意。敢啓。傳曰。分揀放送。還入直。
정조 5년
又以義禁府言啓曰。因刑曹啓辭。出身金應斗。移義禁府捧供以聞事。命下矣。金應斗今方待命。卽爲拿囚之意。敢啓。傳曰。惟此操切宮差與懷保小民之心。朝家未嘗一日暫弛。前後飭禁。不啻申嚴。則渠以幺麽宮監。嚴法之下。無難冒禁。不可不明施典憲。以懲他宮房。況自御極以後。切無此事登聞。而渠尤焉敢恣意首犯。究厥情狀。萬萬痛駭。箇箇嚴問捧招。期於得情。而役姓名及根因來歷。所犯情節。一一盤問。若不直招。施威究覈。此等之類。自王府擧行。不但徒涉褻越。渠之所犯。卽是偸竊。或生抵賴之念。則卽當移付。捕廳。或下送該鎭營。以當律勘斷。竝以此意。添問目嚴問。可也。
정조 5년
又以義禁府言啓曰。居山前察訪閔愿。拿囚之意。敢啓。傳曰。知道。
정조 5년
又以義禁府言啓曰。因刑曹啓辭。首錄事崔璹。係是朝官。移本府處之事。允下矣。崔璹今方待命。卽爲拿囚之意。敢啓。傳曰。知道。
정조 5년
辛丑閏五月十四日午時。上御涵仁亭。奉審承旨同副承旨入侍時。左承旨徐有防。同副承旨鄭志儉。假注書趙衍德。編修官張顯慶。記事官文采五。以次進伏訖。上曰。奉審無頉乎。有防曰。敬奉聖旨。馳往宗廟景慕宮。以爲奉審。則果無頉處矣。上曰。爾等連在直中。必多勞瘁。以他承旨替直。可也。命志儉書兵曹草記判付訖。上曰。日前入直衛將部將。誰也。有防曰。現告姑未入來。故未能知矣。上曰。此草記。還爲出給。新除刑判。卽爲肅謝後。改修正以入事。分付。仍命退。承史以次退出。
정조 5년
行都承旨嚴璹坐。左承旨徐有防坐直。右承旨趙時偉坐。左副承旨金宇鎭坐。右副承旨李晉圭坐直。同副承旨鄭志儉坐。注書二員未差。假注書趙興鎭病趙衍德仕直。事變假注書姜彙鈺仕。
정조 5년
李晉圭啓曰。卽者兵曹郞廳來言。當直書吏闕門下鑰時。未及出去。故今方草記論罪云。省記外。各司吏隷之趁不出去。以至留門時始出之境者。萬萬痛駭。該曹不能檢飭之失。不可無警。當該入直兵曹堂郞。從重推考。當直書吏。令攸司從重科罪。何如。傳曰。允。兵曹之罪。非下吏之罪。該吏勿爲科治。如無留門之事。必將掩置。言則不誠。事則傷巧。判堂來在闕外。故不申飭乎。
정조 5년
下備忘記曰。坐同例勘。惜其經遞。前兵曹判書李衍祥敍用。
정조 5년
李晉圭啓曰。前兵曹判書李衍祥敍用事。命下。而方在臺啓中。敍用傳旨。不得循例捧入之意。敢啓。傳曰。以傳啓之不爲而停。連在未決之中故然乎。旣無前例之可據。則不可無一番定式矣。不特此啓爲然而已。無論緊漫之事。一發之後。諉以不爲。詣臺之時。出場無期。則惟此姑停之擧。反作抱鬱之端。寧有是也。寧有是也。此後臺諫。如有詣臺之便。當停之啓。言送本院。以停啓依例書出事定式。況憲臺連日茶時。請牌尤無難。該房知悉。
정조 5년
徐有防。以實錄廳郞廳。以摠裁官意啓曰。本廳校正堂上李命植。校正雖已畢役。依例使之仕進。所分年條。更爲看檢入印。謄錄郞廳魚錫光崔顯重竝減下。李日運朴長卨李益洙李萬榮李之珩移差。粉板郞廳使之察任。仍爲依例通同輪直。粉板郞廳權朴聖泰。俱有身病。宋民載以分兵曹郞廳。方入直闕內。竝姑減下。何如。傳曰。允。
정조 5년
李晉圭。以義禁府言啓曰。寧遠前郡守尹範勳。拿囚之意。敢啓。傳曰。知道。
정조 5년
又以兵曹言啓曰。闕門下鑰之後。禁府當直書吏睦啓行。未及出去。故事極驚駭。捉來査問之際。因留門纔已出送拘留。待明朝。移法司從重科治。而臣亦不能檢察。致有此省記外加入之境。惶恐待罪之意。敢啓。傳曰。知道。卿等之罪。何罪乎。該吏也。且奏御文字。事體不輕而重。長短尺度。聞有定制。則此草記紙乎。奇別紙乎。捧納承旨推考。
정조 5년
辛丑閏五月十五日酉時。上御涵仁亭。左承旨入侍時。左承旨徐有防。假注書趙衍德。編修官張顯慶。記事官文采五。以次進伏訖。上曰。紹賢祠致祭謄錄。果何如。有防曰。政院日記。別無訂考。似當載錄於禮曹矣。上曰。本祠致祭。果在何年。而其謄錄詳考該曹以入事。分付。顯慶承命出傳。上曰。兵曹堂郞入直知入。賤臣承命出回奏曰。參判金文淳。正郞李蘷入直云矣。上曰。右承旨勿待罪。同副承旨出去調病事。分付。賤臣承命出傳。上曰。康津稅船致敗事。極甚可怪矣。有防曰。稅船濫載。自是禁令。而今此臭載。當有本律矣。命退。承史以次退出。
정조 5년
行都承旨嚴璹藥院直。左承旨徐有防坐。右承旨趙時偉坐直。左副承旨金宇鎭坐直。右副承旨李晉圭坐。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
李晉圭啓曰。兩司除在外外。未肅拜呈告人員。傡卽牌招。何如。傳曰。允。